แบงก์กรุงศรีบุกตลาดสินเชื่อรายย่อยประเทศฟิลิปปินส์
กรุงศรีรุกตลาดสินเชื่อรายย่อยในฟิลิปปินส์ ผ่านการเป็นพันธมิตรกับซีเคียวริตี้ แบงก์
8 ส.ค. 2562

กรุงศรีรุกตลาดสินเชื่อรายย่อยในฟิลิปปินส์ ผ่านการเป็นพันธมิตรกับซีเคียวริตี้ แบงก์
เมื่อวันที่ 8 สิงหาคม 2562 คณะกรรมการธนาคารกรุงศรีอยุธยา มีมติอนุมัติการขยายธุรกิจไปยังประเทศฟิลิปปินส์โดยให้ธนาคารหรือบริษัทย่อยของธนาคารเข้าซื้อหุ้น 50% ของหุ้นที่ออกและชำระแล้วในบริษัท เอสบี ไฟแนนซ์ คอมปานี อิงค์ (SB Finance Company, Inc. หรือ SBF) ซึ่งเป็นหนึ่งในบริษัทไฟแนนซ์ในประเทศฟิลิปปินส์ที่มีการเติบโตสูงจากซีเคียวริตี้ แบงก์ คอร์ปอเรชั่น (Security Bank Corporation) โดยคาดว่าจะดำเนินการแล้วเสร็จภายในไตรมาส 4/2562 ทั้งนี้ ขึ้นอยู่กับการได้รับอนุมัติจากหน่วยงานกำกับดูแล
การร่วมลงทุนครั้งนี้มีความมุ่งหวังเพื่อต่อยอดความแข็งแกร่งของกรุงศรีและซีเคียวริตี้ แบงก์ คอร์ปอเรชั่น ในธุรกิจสินเชื่อส่วนบุคคลแบบไม่มีหลักประกัน รวมทั้งการร่วมกันสร้างโอกาสในธุรกิจอื่นรวมถึง ธุรกิจบัตรเครดิต สินเชื่อเช่าซื้อรถยนต์และรถจักรยานยนต์ และธุรกิจประกัน
นายเซอิจิโระ อาคิตะ กรรมการผู้จัดการใหญ่และประธานเจ้าหน้าที่บริหาร ธนาคารกรุงศรีอยุธยา กล่าวว่า กรุงศรีมีความยินดีอย่างยิ่งที่เป็นพันธมิตรกับสถาบันการเงินชั้นนำอย่างซีเคียวริตี้ แบงก์ โดยธนาคารทั้งสองจะทำงานร่วมกันในการพัฒนาและส่งมอบผลิตภัณฑ์สินเชื่อเพื่อรายย่อยที่มีคุณภาพแก่ผู้บริโภคในประเทศฟิลิปปินส์ ความร่วมมือที่เกิดจากการผสานศักยภาพความเชี่ยวชาญและประสบการณ์ระหว่างกรุงศรีและซีเคียวริตี้ แบงก์ จะช่วยเพิ่มขีดความสามารถในการแข่งขันทางธุรกิจของ SBF พร้อมทั้งเพิ่มโอกาสเจาะตลาดในการให้บริการแก่ผู้บริโภคในตลาดสินเชื่อเพื่อรายย่อยของฟิลิปปินส์ที่กำลังเติบโตอย่างสูง
“การเข้าซื้อหุ้น SBF ครั้งนี้ นับเป็นอีกก้าวในการขยายธุรกิจสินเชื่อเพื่อรายย่อยของกรุงศรีให้เติบโตยิ่งขึ้นไปอีกระดับ ขณะเดียวกันยังเป็นการตอกย้ำกลยุทธ์ของธนาคารในการสร้างการเติบโตจากภายนอก (Inorganic Growth) ด้วย ทั้งนี้ เครือข่ายที่ครอบคลุมทั่วโลกของมิตซูบิชิ ยูเอฟเจ ไฟแนนเชียล กรุ๊ป (MUFG) ทำให้กรุงศรีพร้อมต่อยอดความเชี่ยวชาญและความสามารถด้านธุรกิจการเงินเพื่อรายย่อยไปสู่ประเทศอื่นในภูมิภาคนอกเหนือไปจากประเทศในกลุ่ม CLMV ได้อย่างแข็งแกร่ง” นายอาคิตะ กล่าว
นายซันจีฟ วอห์ร่า ประธานเจ้าหน้าที่บริหาร ซีเคียวริตี้ แบงก์ คอร์ปอเรชั่น กล่าวว่า ซีเคียวริตี้ แบงก์ คอร์ปอเรชั่น และ กรุงศรี ต่างมีความมุ่งมั่นขับเคลื่อนการดำเนินธุรกิจโดยยึดลูกค้าเป็นศูนย์กลาง ความร่วมมือระหว่างสององค์กรจะทำให้ SBF สามารถนำกลยุทธ์ที่ทำให้กรุงศรีก้าวขึ้นเป็นผู้นำตลาดสินเชื่อรายย่อยในประเทศไทยมาปรับใช้ในฟิลิปปินส์ ซึ่งจะช่วยเพิ่มศักยภาพในการขับเคลื่อนธุรกิจให้เติบโตรวดเร็วขึ้น สามารถนำเสนอนวัตกรรมผลิตภัณฑ์ทางการเงินที่หลากหลายและตอบสนองความต้องการของลูกค้าได้มากขึ้น ส่งผลให้ส่วนแบ่งการตลาดลูกค้ารายย่อยเพิ่มขึ้นอย่างมีนัยสำคัญ
การร่วมทุนครั้งนี้จะช่วยกระชับความสัมพันธ์ระหว่างกรุงศรีและซีเคียวริตี้ แบงก์ คอร์ปอเรชั่น ให้แข็งแกร่งยิ่งขึ้น โดยทั้งสององค์กรเป็นธนาคารพันธมิตรที่มีความสำคัญเชิงกลยุทธ์ในเครือมิตซูบิชิ ยูเอฟเจ ไฟแนนเชียล กรุ๊ป (MUFG) สถาบันการเงินที่ใหญ่ที่สุดของญี่ปุ่นและหนึ่งในสถาบันการเงินที่ใหญ่ที่สุดของโลก